Nadir Al-Nuri

**Muhammad Nadir Al-Nuri bin Kamaruzaman** (lahir 1987), lebih dikenali sebagai **Nadir Al-Nuri**, ialah seorang aktivis kemanusiaan Malaysia yang pernah menetap di Semenanjung Gaza, Palestin. Beliau merupakan pengasas dan Ketua Pegawai Eksekutif kepada pertubuhan bukan kerajaan yang digelar Persatuan Cinta Gaza Malaysia (CGM). Pada tahun 2021, beliau turut menjadi pengasas bersama pertubuhan MyAqsa Defenders. Beliau juga merupakan kolumnis bagi Harian Metro. Pada 2025, beliau menjadi ahli jawatankuasa pemandu Flotilla Sumud Sejagat, dan ketua pengarah bagi sayap rantau Asia Tenggara, Sumud Nusantara.

## Kehidupan awal dan pendidikan
Nadir dilahirkan di Scotland pada 1987 ketika bapanya, Kamaruzaman Yusoff sedang melanjutkan pengajian peringkat kedoktoran di sana. Nadir mendapatkan pelajaran di peringkat menengah di Sekolah Agama Menengah Hulu Langat (SAMTEN), Hulu Langat, Selangor dan kemudiannya ke Sekolah Agama Menengah Bestari, Subang Jaya, Selangor. Nadir melanjutkan pengajian tinggi ke Universiti Malaya dalam pengajian asasi sains, sebelum melanjutkan pengajian sarjana muda di Universiti Malaysia Sabah (UMS) dalam bidang sains marin selama empat tahun. Kemudian beliau mengambil pengajian diploma bahasa Arab di Damsyik, Syria sebelum menyambung pengajian pada 2013 dalam bidang syariah di Universiti Islam Gaza. Sejak 2013, beliau menetap di Gaza, Palestin sehingga pulang ke Malaysia pada 2023.

## Kerja kemanusiaan
Pada 2012, beliau menjadi anggota barisan keselamatan bagi Persatuan Pelajar Malaysia Syria (PPMS); dan Ketua Penerangan Persatuan Pelajar Malaysia Syria. Beliau juga menjadi setiausaha bagi Badan Kebajikan Anak Selangor Syria. Selain itu. beliau pernah menjadi ketua penyelaras kempen “Roadshow Isu Syria; Dari Syam Kepada Alam” yang dianjurkan PPMS.

### Persatuan Cinta Gaza Malaysia
Persatuan Cinta Gaza Malaysia yang dipelopori Nadir giat meneruskan perjuangan dengan mengumpul dana bagi membina dan membangunkan semula Gaza, Palestin. Sejak tahun 2014, Persatuan Cinta Gaza Malaysia giat mengumpul dan mengurus dana bagi pelaksanaan projek-projek di Gaza termasuklah bantuan Ramadan, musim sejuk, ibadah korban, pendidikan dan pembangunan sosioekonomi. Sehingga kini, Persatuan Cinta Gaza Malaysia telah meluaskan lagi capaian bantuan ke beberapa buah negara lain seperti di Lubnan, Syria, Turkiye, Indonesia dan negara tanah airnya sendiri, Malaysia.

### Pertubuhan Pembela Al-Aqsa Malaysia
Nadir merupakan pengasas bersama dan pengerusi bagi gabungan badan bukan kerajaan di bawah Pertubuhan Pembela Al-Aqsa Malaysia (atau *MyAqsa Defenders*). 

### #Aid4Palestine
Nadir telah dipilih sebagai Duta Muhibah bagi Sekretariat Aid4Palestine, sebuah badan yang ditubuhkan kerajaan Malaysia menerusi Duta Khas Perdana Menteri ke Timur Tengah bagi menyelaras bantuan daripada badan bukan kerajaan di Malaysia ke Palestin, pascaserangan awal ke atas Palestin dalam krisis Israel-Palestin 2021. Selain beliau, Abu Ayesh An-Najjar, Pengarah Hubungan Antarabangsa, Kementerian Pendidikan Gaza turut dilantik.

### Misi flotila ke Gaza 2025
Nadir bersama-sama rakan-rakan pertubuhan kemanusiaannya telah menyertai inisiatif kemanusiaan antarabangsa di bawah Flotila Sumud Sejagat (atau Global Sumud Flotilla). Dia menjadi ketua pengarah sayap rantau Asia Tenggara bagi misi ini, Sumud Nusantara dan menjadi salah seorang ahli jawatankuasa pemandu bagi misi antarabangsa ini.

## Kehidupan peribadi
Nadir mendirikan rumah tangga dengan Reem Al-Minawi, seorang ibu tunggal yang mempunyai lima orang anak warga Palestin pada Mei 2016, dan dikurniakan dua orang anak.

## Bibliografi
* 
* 
* 

## Pautan luar
* Penulisan Nadir Al-Nuri di Harian Metro

## Rujukan